Afsondering: Hulp vir huishulpe | Maroela Media
'n Suid-Afrikaanse aanlyn skoonmaakplatform wat huishulpe met werkgewers in verbinding bring, het 'n fonds gestig om huishoudelike werkers van kos en ander basiese benodigdhede te voorsien gedurende die algehele landwye afsondering.
Aisha Pandor, medestigter en uitvoerende hoof van die platform SweepSouth, het gesê ten minste R4 miljoen per maand is nodig om te verseker dat sy SweepStars, die huishoudelike werkers wat aan dié platform behoort, asook hul gesinne kan eet en hul daaglikse lewenskoste gedek kan word gedurende die afsondering.
"Soos alle ander, maak huishulpe in Suid-Afrika staat op hul inkomste om kos vir hulself en hul afhanklikes op die tafel te sit. Die koste van basiese benodigdhede soos elektrisiteit en ander nutsuitgawes moet natuurlik ook bykom," het Pandor gesê.
Volgens Pandor toon navorsing deur die platform dat meer 70% van alle huishoudelike werkers enkelma's is en dat meer as 80% van hulle die broodwinner in die gesin is.
SweepSouth het nou met 'n fonds begin om hulle by te staan. Die bekendstelling van die fonds word ondersteun deur 'n bydrae van R6 miljoen van die Michael & Susan Dell-stigting wat in 2019 in SweepSouth belê het. Die doel van die belegging was om beter ekonomiese stabiliteit in Suid-Afrika te bevorder deur 'n organisasie te ondersteun wat breë toegang tot werksgeleenthede bied.
Volgens Pandor sal die fondse SweepStars in staat stel om weeklikse finansiële steun te ontvang in die vorm van opbrengste van tussen R150 en R450 gedurende die afsondering.
SweepSouth gaan poog om tot R12 miljoen in te samel om vir 'n tydperk van drie maande tot die lewenskoste van SweepStars by te dra.
Wat maak huishulpe meer spesiaal as n gewone werker?Laat hul ook maar by die huis sit en krepeer.Die regering moet ophou sekere mense uitsonder!
Mens kan maar net wonder hoeveel van daardie miljoene eindig op in die sakke van die sogenaamde organiseerders….
Ek dink mense moet hulle eie huiswerk begin doen en hulle afhanklikheid verbreek met die huis hulp.
My vraag is net, wat as hierdie lockdown verleng word en duisende mense gaan nie n inkomste verdien nie? Hoe gaan hulle gehelp word om te oorleef, en dan praat ek van alle rasse. Ek lees in ander koerant berigte dat verlenning moontlik kan plaasvind. Dalk moet ons wag en hoor wat Cyril Ramaposa gaan besluit. Ons is alreeds 12 dae in afsondering en nog steeds klim die getalle.
Ek verstaan nie jou kommentaar nie, Willem? Die berig het niks met die regering te doen nie? Miljarde stroom in vir besighede om hulp te verleen, so hoekom ook nie huishulpe nie? Miskien kry jy nou swaar, hulle het nog hul hele lewe met die minste reggekom. Ek kan nie sien dat daar iets daarmee verkeerd is om enige iemand te help nie.